Diari Oficial de la Generalitat Valenciana


Sumari del DOGV 5936, del 20-01-2009 (2009/381)

DECRET 14/2009, 16 de gener, del Consell, sobre explotació i cessió d'invencions realitzades en les entitats autònomes de la Generalitat en l'exercici de les seues funcions d'investigació.
--------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/01/16/14/dof/vci/html**

### Dades del document

Número de DOGV
:   5936

Data del DOGV
:   20-01-2009

Secció del DOGV
:   I. DISPOSICIONS GENERALS

Número del document
:   2009/381


Data del document
:   16-01-2009

Organisme emissor
:   Conselleria d'Educació

Tipus de document
:   Decret

Descriptors 

:   * patent
    * recerca i desenvolupament
    * invenció
    * personal d'investigació
    * innovació
    * legislació

DECRET 14/2009, 16 de gener, del Consell, sobre explotació i cessió d'invencions realitzades en les entitats autònomes de la Generalitat en l'exercici de les seues funcions d'investigació. [2009/381]  
La Llei 11/1986, de 20 de març, de Patents, establix en l'article 20 el règim jurídic de les invencions realitzades pels professors de la universitat. Així mateix preveu, en els seus apartats 8 i 9, la possibilitat que este règim puga ser aplicat a les invencions del personal investigador dels ens públics d'investigació, habilitant el govern per a la regulació de les modalitats i quantia de la participació del personal investigador d'estes entitats en els beneficis que s'obtinguen de l'explotació o cessió dels drets sobre les invencions realitzades.  
Pel Reial Decret 55/2002, de 18 de gener, es va establir el règim d'explotació i cessió d'invencions realitzades en els ens públics d'investigació de l'administració General de l'Estat, de conformitat amb el que disposa l'esmentat article 20 de la Llei 11/1986, de 20 de març.  
La Llei Orgànica 1/2006, de 10 d'abril, de Reforma de la Llei Orgànica 5/1882 d'1 de juliol, d'Estatut d'Autonomia de la Comunitat Valenciana, establix les competències en matèria d'I+D+I. Així, l'article 49.1 de l'Estatut d'Autonomia especifica que la Generalitat té competència exclusiva sobre: el patrimoni científic (5ª), sense perjuí del que disposa el número 28 de l'apartat 1 de l'article 149 de la Constitució Espanyola; la investigació, les acadèmies i el foment i desenrotllament de l'I+D+I a nivell regional (7ª), sense perjuí del que disposa el número 15 de l'apartat 1 de l'article 149 de la Constitució espanyola; les estadístiques d'interés de la Generalitat (32ª). A més, l'article 51.1.2ª de l'Estatut d'Autonomia especifica que correspon a la Generalitat l'execució de la legislació de l'Estat en les matèries de propietat intel·lectual i industrial, mentres que l'article 52.2 preveu que la Generalitat fomentarà el seu propi sistema de ciència, tecnologia i empresa, i promourà la seua articulació i la cooperació entre els seus agents a fi de fomentar el desenrotllament tecnològic i la innovació per a recolzar el progrés i la competitivitat empresarial de la Comunitat Valenciana.  
D'acord amb l'esmentada competència es fa necessari l'establiment d'un règim jurídic per a les invencions dins de l'àmbit de les entitats autònomes de la Generalitat, en l'exercici de la seua activitat d'investigació, que permeta objectivar, homogeneïtzar i garantir un adequat tractament de la matèria en esta singular esfera administrativa, i que també redunde en l'impuls i foment de l'activitat investigadora dels científics de la Comunitat Valenciana que possibilite, així mateix, el seu reconeixement com a mèrit en la carrera professional dels investigadors.  
En virtut d'això, a proposta del conseller d'Educació, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 16 de gener de 2009,   
DECRETE  
Article 1. Àmbit d'aplicació  
1. Les invencions realitzades pel personal investigador al servici de les entitats autònomes de la Generalitat, definides en l'article 5, apartat 1, del Text Refós de la Llei d'Hisenda Pública de la Generalitat, es regiran, en el que preveu l'apartat 9 de l'article 20 de la Llei 11/1986, de 20 de març, de Patents, per les disposicions contingudes en el present decret.  
2. Té la consideració de personal investigador, a l'efecte del que s'establix en el present decret:  
a) Els funcionaris vinculats a les entitats autònomes que porten a terme activitats d'investigació.  
b) El personal contractat en règim de dret laboral per les mateixes entitats que, així mateix, realitze activitats d'investigació.  
Article 2. Titularitat de les invencions  
Correspon a les entitats autònomes a què fa referència l'article anterior la titularitat de les invencions realitzades pel personal investigador com a conseqüència de les activitats desenrotllades en l'àmbit específic de les seues funcions, sense perjuí del que preveuen els articles 3 i 5 del present decret.  
Article 3. Obligació de notificació de la invenció  
1. El personal investigador que realitze qualsevol invenció estarà obligat a comunicar immediatament esta circumstància al director o president de l'entitat, una vegada obtinguts els corresponents resultats. La comunicació haurà d'efectuar-se per escrit i anar acompanyada de les dades i informes necessaris perquè l'entitat puga exercir els drets a què es referix l'apartat següent. L'incompliment d'esta obligació comportarà la pèrdua dels drets que es reconeixen al personal investigador en este decret, d'acord amb el que establix l'apartat 1 de l'article 18 de la Llei 11/1986, de 20 de març, de Patents.   
2. L'entitat, en el termini de tres mesos comptats a partir de l'endemà al de la recepció de la comunicació a què es referix l'apartat anterior, haurà d'avaluar la invenció de la qual es tracte i comunicar al seu autor o autors si es comprometen a mantindre els drets sobre aquella. En el cas que l'entitat es comprometa a mantindre els drets, estarà obligada a presentar la sol·licitud de la patent en el termini màxim d'un mes.  
3. No podrà publicar-se el resultat d'una investigació susceptible de ser patentada durant el termini de tres mesos a què es referix l'apartat anterior o fins que s'haja presentat la sol·licitud de patent. En tot cas, l'entitat i l'autor o autors de la invenció estaran obligats a complir amb les exigències establides en l'apartat 2 de l'article 18 de la Llei 11/1986, de 20 de març, de Patents.  
4. Quan l'entitat autònoma opte per no mantindre els drets sobre la invenció, l'autor o autors d'esta podran presentar la sol·licitud de patent. En tot cas, l'entitat autònoma tindrà dret a una llicència no exclusiva, intransferible i gratuïta d'explotació. Així mateix, quan s'obtinguen beneficis de l'explotació dels drets mencionats, correspondrà a l'entitat autònoma una participació del 20% sobre estos.  
Article 4. Distribució dels beneficis  
1. Els beneficis obtinguts per l'entitat autònoma per l'explotació d'una invenció es distribuiran de la manera següent:  
a) Un terç per a l'entitat.  
b) Un terç per a l'autor o autors de la invenció.   
c) Un terç es distribuirà d'acord amb els criteris que establisca l'òrgan rector de l'entitat, tenint en compte la importància i transcendència de la patent, els beneficis que puga generar i la participació o col·laboració de personal diferent de l'autor o autors de la invenció.  
2. Els beneficis que corresponguen a l'autor o autors de la invenció seran transmissibles per tots els mitjans que el dret reconeix.  
3. L'entitat estarà obligada a liquidar els beneficis que corresponguen amb, almenys, una periodicitat anual.  
Article 5. Contractes o convenis amb una entitat pública o privada  
Quan el personal investigador realitze una invenció, com a conseqüència d'un contracte o conveni subscrits per qualsevol de les entitats a què es referix el present decret, amb una entitat pública o privada, el contracte o conveni haurà d'especificar a qui correspon la titularitat i beneficis d'esta.  
En tot cas, els beneficis que puga percebre l'entitat autònoma seran distribuïts d'acord amb el que establix l'article anterior.  
DISPOSICIÓ ADDICIONAL  
Única. Drets sobre propietat industrial de les persones becàries d'investigació  
Quant als possibles drets de les persones becàries d'investigació sobre propietat industrial, caldrà ajustar-se al que dispose la corresponent convocatòria.  
DISPOSICIÓ TRANSITÒRIA  
Única. Distribució de beneficis d'explotació de les patents ja registrades  
A partir de l'entrada en vigor del present decret, els beneficis obtinguts per les entitats autònomes assenyalades en l'article 1, per l'explotació d'invencions registrades amb anterioritat, seran distribuïts d'acord amb el que preveu l'article 4 d'este decret.  
DISPOSICIONS FINALS  
Primera. Desplegament normatiu  
Es faculta el conseller d'Educació perquè dicte les normes necessàries per al desenrotllament del que es preveu en el present decret.  
Segona. Entrada en vigor  
El present decret entrarà en vigor l'endemà de ser publicat en el Diari Oficial de la Comunitat Valenciana.  
València, 16 de gener de 2009  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN


Còpia Permalink ELI